Universis presentes litteras inspecturis, fratres Dominicus de Crista, Jacobus de Ripatorio, Nicholaus de Alba Rippa, abbates, salutem in Domino. Noverit universitas vestra quod, cum nos a capitulo generali dati essemus judices super querela seu discordia que vertebatur inter abbatem et conventum Longi Vadi ex una parte et abbatissam et conventum Vallis Baonis ex altera, nos dictam discordiam auctoritate generalis capituli nobis commissa terminavimus in hunc modum. Cum dicti abbas et conventus Longivadi clausuram cujusdam fontis sitti retro templum ville que dicitur de Gulis impedirent et destrussissent seu destrui consensissent contra dictarum abbatisse et monialium voluntatem ; item cum de quodam pascuo quod ad culturam redegerant dicte abbatissa et moniales et quod ab eisdem abbate et conventu se tenere dicebant, sub annuo censu conquererentur dicti abbas et conventus ; item cum de furno quod habebant dicte abbatissa et moniales in domo sua sitta in villa de Gulis antedicta esset questio, et de molendino ipsarum sitto in dicta villa seu juxta dictam villam ; et de usuagio nemorum et pasturarum quod petebant et habere se dicebant ab antiquo in nemoribus et finagio dicte ville dicte moniales ; et etiam de apibus muentis in nemoribus finagii dicte ville ; et super quodam emplastro sitto juxta molendinum dictarum abbatisse et monialium, quod ab eisdem monialibus occupatum, dicti abbas et conventus sibi deliberari petebant et exocupatum reddi. Nos dicti abbates, auditis que audiendienda fuerant ex parte dictarum monialium tam super clausura fontis quam super pascuo et censu ipsius pascui, furno, molendino, usuagio nemorum et pascuarum et perceptione apum, visis aliquibus ipsarum instrumentis facientibus ad aliqua deperditis, auditis rationibus ipsarum et depositionibus testium ipsis monialibus, adjudicavimus quod fons et clausura in statu quo fuit usque ad confectionem presentium remaneant ; pascuum in agriculturum redactum habeant et colant, comprobaverunt quod censualiter a dictis abbate et conventu teneant ; usuagium tam nemorum quam pasturarum habeant secundum quod suarum postulat et determinat tenor litterarum ; furnum et molendinum suum habeant sic usque nunc habuerunt ; et medietatem apium in nemoribus finagii dicti loci muentarum quas probaverunt se habuisse quadraginta annis et amplius antequam dicti abbas et conventus acquirerent villam et dominium ville de Gulis antedicte, salvo tamen in omnibus aliis dictorum abbatis et conventus dominio et justicia nemorum predictorum. Dictis autem abbati et conventui emplaustrum quod a dictis monialibus repetebant adjudicatum exocupatum totaliter deliberari et reddi. Que omnia predicta ut sicut adjudicavimus partibus et deliberavimus in perpetuum permaneant inviolabiliter observata, presentibus litteris auctoritate generalis capituli sigilla nostra duximus apponenda. Auctum et datum tempore dicti generalis capituli, anno Domini M° CC° octuagesimo.